[Gregorius Episcopus, servus servorum Dei, dilectis filiis Abbati et Priori Dervensis Monasterii Cathalaunensis Diœcesis, salutem et Apostolicam benedictionem. Dilecti filii Abbas et Conventus Cluniacensis nobis humiliter supplicarunt, ut cum ipsi ac eorum fratres in quibusdam Ecclesiis Remensis Provinciæ jus obtineant Patronatus, ac pro eo quod ad ipsas per tempus non modicum, propter longam vitam Rectorum illarum, non potuerunt aliquem præsentare; jus ipsorum in earum aliquibus videatur obfuscatum, et possit in aliis obfuscari, providere ipsis super hoc misericorditer dignaremur. Quocirca discretioni vestræ per Apostolica scripta mandamus, quatinus vocatis qui fuerint evocandi, et inquisita de jure prædecessorum in eisdem Ecclesiis sollicitè veritate, jus quod ipsos habere constiterit, auctoritate Apostolica declaretis, facientes redigi hujusmodi declarationem in publica monimenta. Datum Perusii III. Nonas Julii, Pontificatus nostri anno secundo. Habentur et aliæ duæ similes Conservatoriæ ejusdem Gregorii Papæ IX. de eodem anno, una de die 13. Iulii directa Abbati et Priori Dolensis Monasterii, pro Ecclesiis Cluniacensium in Provincia Bituricensi. Alia de die 20. ejusdem mensis directa Abbati et Priori Trenorchiensis Monasterii, pro Ecclesiis Cluniacensibus in Provincia Lugdunensi.]